Neuvoston ja neuvostossa kokoontuneiden jäsenvaltioiden hallitusten edustajien päätelmät sukupolvien välisen ulottuvuuden edistämisestä nuorisoalalla vuoropuhelun ja sosiaalisen yhteenkuuluvuuden lisäämiseksi

(2022/C 495/03)

NEUVOSTO JA NEUVOSTOSSA KOKOONTUNEET JÄSENVALTIOIDEN HALLITUSTEN EDUSTAJAT, JOTKA

TOTEAVAT SEURAAVAA:

1. EU:n nuorisostrategian eurooppalaisella nuorisotavoitteella nro 3 (Osallistavat yhteiskunnat), jonka tavoitteena on tarjota ”enemmän tiloja, mahdollisuuksia, voimavaroja ja ohjelmia, joiden avulla lisätään vuoropuhelua (1) ja sosiaalista yhteenkuuluvuutta sekä torjutaan syrjintää ja erottelua”, ja eurooppalaisella nuorisotavoitteella nro 4 (Tiedonsaanti ja rakentava vuoropuhelu) pyritään varmistamaan, että nuoret ottavat osaa osallistavaan ja rakentavaan vuoropuheluun.

2. Euroopan nuorison teemavuosi (2022) toteutetaan eurooppalaisella, kansallisella, alueellisella ja paikallisella tasolla olemassa olevien mahdollisuuksien pohjalta ja sen yhteydessä tunnustetaan, että nuoria on voimaannutettava, heille on annettava tunnustusta ja heitä on tuettava ja osallistettava sen varmistamiseksi, että heidän etunsa ja tarpeensa otetaan asianmukaisesti huomioon poliittisissa toimissa kaikilla politiikan aloilla (2). Nuorisopolitiikkojen sukupolvien välinen ulottuvuus on ratkaisevassa asemassa teemavuoden tavoitteiden saavuttamisessa ja sen perinnön turvaamisessa sosiaalista yhteenkuuluvuutta edistävällä tavalla.

3. Nuorisotyöllä voidaan muun muassa auttaa taustoiltaan ja elinoloiltaan erilaisia nuoria, myös niitä, joilla on heikommat mahdollisuudet, osallistumaan erilaisiin sukupolvien välisiin hankkeisiin ja toimintaan. Nuorisotyö voi myös olla arvokas keino edistää sukupolvien välistä vuoropuhelua, solidaarisuutta ja tasapuolisuutta ja rakentaa myönteisiä ihmissuhteita eri sukupolvia edustavien ihmisten välille.

4. Nuorisovaltuustoilla, nuorisojärjestöillä, nuorisotyörakenteilla, nuorisoverkostoilla ja epävirallisilla nuorisoryhmillä voi olla merkittävä rooli sukupolvien välisen vuoropuhelun, tasapuolisuuden ja solidaarisuuden edistämisessä. Nuorten asiantuntemuksen (3) ja tietotaidon avulla ne luovat tilaa kokeiluille ja voivat auttaa löytämään innovatiivisia ratkaisuja ja malleja sukupolvien väliseen yhteistyöhön.

5. Covid-19-pandemia ja Venäjän Ukrainaa vastaan käymä hyökkäyssota, jonka vuoksi Eurooppaan on vuonna 2022 saapunut ennennäkemätön määrä ukrainalaisia pakolaisia, ovat osoittaneet, että kaikenikäiset vapaaehtoiset ovat yhteiskunnille tärkeitä niiden selviytymiskyvyn edistämiseksi kriisitilanteissa. Nuoret, jotka ovat tehneet jäsenvaltioissa vapaaehtoistyötä pandemian ja pakolaisvirran aikana, ovat osoittaneet kykynsä edistää sukupolvien välistä solidaarisuutta ja luoda sukupolvien välisiä siteitä nuorten ja muiden ikäryhmien kesken (4).

6. Sukupolvien välinen vapaaehtoistyö tuo nuoret ja vanhat yhteen sellaisen toiminnan, ohjelmien ja hankkeiden parissa, jotka ovat mielekkäitä, hyödyttävät kaikkia osapuolia ja edistävät sukupolvien välistä solidaarisuutta, syvempää ymmärrystä ja kunnioitusta, sekä auttaa rakentamaan yhtenäisempiä yhteisöjä.

7. Digitaalinen kuilu havainnollistaa pitkään jatkunutta epätasa-arvoa, joka koskee taitojen kehittämistä ja pääsyn tarjoamista uusiin teknologioihin. Komission vihreässä kirjassa väestön ikääntymisestä todetaan, että ”investoimalla digitaalisiin taitoihin, yhteisöjen kehittämiseen ja sukupolvien väliseen yhteenkuuluvuuteen voidaan ehkäistä mielenterveyden ja hyvinvoinnin heikkenemistä ja vähentää eriarvoisuutta” (5). Digitaalisten taitojen ja tietämyksen jakaminen on ala, jolla nuoret voivat ottaa johtavan roolin ja auttaa luomaan vahvempaa sukupolvien välistä yhteenkuuluvuuden tunnetta itseään vanhempien ihmisten kanssa (6).

8. EU:n ohjelmat ja aloitteet, kuten Erasmus+, Euroopan solidaarisuusjoukot, EU:n nuorisodialogi, Euroopan nuorison teemavuosi 2022, Euroopan tulevaisuuskonferenssi ja uusi eurooppalainen Bauhaus, sekä Euroopan rakenne- ja investointirahastot (ERI-rahastot), myös Euroopan sosiaalirahasto plussan puitteissa toteutettava ALMA-aloite(Aim, Learn, Master, Achieve) ja Euroopan unionin elpymisväline (NextGenerationEU), voivat olla arvokkaita välineitä sukupolvien välisen vuoropuhelun edistämiseksi ja sukupolvien välisen solidaarisuuden edistämiseksi nuorisoalalla paikallisella, alueellisella, kansallisella ja Euroopan tasolla. Vapaaehtoistyöhön perustuvat hankkeet ja solidaarisuustoimet ovat todisteita siitä, että nuoret ovat sitoutuneita osallistumaan aktiivisesti muun muassa sukupolvien väliseen vuoropuheluun ja solidaarisuuteen.

9. Sukupolvien välisen tasapuolisuuden edistäminen nuoria koskevien politiikkojen (7) avulla kaikilla tasoilla on erittäin tärkeää, etenkin maaseutualueilla, syrjäseuduilla, reuna-alueilla, vähemmän kehittyneillä alueilla ja syrjäisimmillä alueilla. Nuorempien sukupolvien kutistuva osuus eri jäsenvaltioissa (8) ja aivovienti ovat vakava haaste monille näistä yhteisöistä. Siksi niiden on tärkeää painottaa sukupolvien välistä tasapuolisuutta laatimalla nuoria tukevia politiikkoja (9) yhteenkuuluvuuden varmistamiseksi.

10. Sukupuolten tasa-arvo (10) on varmistettava, kun edistetään sukupolvien välistä ulottuvuutta nuoria koskevissa politiikoissa ja nuorisotyön tarjonnassa. Tämä vaatii toimia paitsi julkiselta hallinnolta myös kansalaisyhteiskunnalta, muun muassa nuorisojärjestöiltä, nuoriso-ohjaajilta, nuorisotyöntekijöiltä, medialta ja yksityiseltä sektorilta.

11. EU:n nuorisodialogi, EU:n suurin nuoria osallistava mekanismin, ja Euroopan neuvoston yhteishallintojärjestelmä tarjoavat tiloja hahmotella sukupolvien välistä vuoropuhelua prosessina, joka tarjoaa eri-ikäisille ihmisille mahdollisuuden yhteiselle pohdinnalle ja yhdessä luomiselle. EU:n nuorisokonferenssissa Prahassa 11.–13. heinäkuuta 2022 nuoret katsoivat, että sukupolvien välinen vuoropuhelu ei saisi korvata nuorten ja poliittisten päätöksentekijöiden välistä suoraa vuoropuhelua vaan sen pitäisi toimia suoran vuoropuhelun rinnalla.

KATSOVAT SEURAAVAA:

12. On tärkeää edistää vuoropuhelua sekä nuorten keskuudessa että nuorten ja vanhempien sukupolvien välillä. Eri sukupolvien kokemuksen ja osaamisen yhteen tuomisen hyödyt ovat merkittäviä ja ne auttavat rakentamaan rauhanomaisia ja yhtenäisempiä yhteiskuntia, jotka perustuvat keskinäiseen kunnioitukseen, empatiaan, solidaarisuuteen ja kaikkien ikäryhmien tarpeiden ymmärtämiseen.

13. Nuorten osallistuminen sukupolvien väliseen vuoropuheluun ja sukupolvien välistä solidaarisuutta koskeviin hankkeisiin, myös vapaaehtoistoimintaan, auttaa nuoria hankkimaan monialaista osaamista ja sosiaalisia taitoja, joita he voivat soveltaa muilla elämänaloilla. Erisukupolvien aktiivinen osallistuminen sukupolvien väliseen vuoropuheluun kehittää vuorovaikutustaitoja ja vastavuoroista sopeutumiskykyä ja auttaa vahvistamaan yhteiskunnan selviytymiskykyä ja hyvinvointia sosiaalisen osallisuuden, sosiaalisten yhteyksien vaalimisen ja sosiaalisen eristyneisyyden torjumisen kautta.

14. Sukupolvien välisen tasapuolisuuden edistäminen kokonaisvaltaisella ja ennakoivalla toimintatavalla, joka tähtää nuoria koskevien politiikkojen kehittämiseen, vahvistaa sosiaalista yhteenkuuluvuutta. Poliittisten päätöksentekijöiden pitäisi tutkijoiden, nuorisotyöntekijöiden, nuorisojärjestöjen, muiden ammattilaisten (11) ja muiden asiaankuuluvien sidosryhmien tukemana osoittaa vahvaa poliittista sitoutumista puuttua niin sukupolvien sisäisiin kuin eri sukupolvien välisiin eriarvoisuuksiin sekä vastata ylisukupolvisiin haasteisiin. Heillä pitäisi olla pääsy olemassa olevaan kansalliseen tai eurooppalaiseen iän mukaan eriteltyyn tietoon ja näyttöön, joka seuraa taustoiltaan ja elinoloiltaan erilaisten ja eri-ikäisten nuorten välistä eriarvoisuutta.

15. Poliittisten päätöksentekijöiden, nuorisojärjestöjen, myös paikallisten nuorisoneuvostojen, nuorten, nuorisotyöntekijöiden, nuoriso-ohjaajien, tutkijoiden, kouluttajien ja muiden asiaankuuluvien sidosryhmien pitäisi tarvittaessa harkita lisätoimia ja innovatiivisia toimintatapoja, joilla voidaan tuoda nuoret ja muut ikäryhmät yhteen päätöksentekoprosessissa.

16. Monenlaisiin yksilöiden ja ryhmien ominaisuuksiin, kuten henkisiin ja fyysisiin kykyihin, sosioekonomisiin olosuhteisiin ja kunkin omaksumiin identiteetteihin, liittyvää sukupolvien erilaisuutta on kunnioitettava, jotta kaikilla sukupolvilla olisi tasavertaiset mahdollisuudet osallistua täysimääräisesti ja tehokkaasti sukupolvien väliseen vuoropuheluun kaikilla päätöksenteon tasoilla, jotka vaikuttavat heidän henkilökohtaiseen, ammatilliseen ja sosiaaliseen elämäänsä.

17. On tärkeää tukea palkattuja ja vapaaehtoisia nuorisotyöntekijöitä heidän pyrkimyksissään edistää ja toteuttaa sukupolvien välistä ulottuvuutta työssään. Palkatuille ja vapaaehtoisille nuorisotyöntekijöille suunnattua, sukupolvien välistä ulottuvuutta koskevaa koulutusta pitäisi tarvittaessa mukauttaa siten, että se edistäisi sukupolvien välistä solidaarisuutta ja tasapuolisuutta nuorisotyön tarjonnassa ja vapaaehtoistoiminnassa.

18. Olisi tarkasteltava, miten tutkijat voivat osallistua sellaisten pitkän aikavälin rakenteellisten toimien kehittämiseen, joilla edistetään sukupolvien välistä solidaarisuutta ja oikeudenmukaisuutta, esimerkiksi laatimalla sukupolvien välisen tasapuolisuuden indikaattoreita tai sukupolvien välistä tasapuolisuutta tarkastelevien säännöllisten tutkimusjulkaisujen avulla.

19. Digitaitojen kehittämiseen tähtäävät innovatiiviset sukupolvien väliset vuoropuhelualoitteet voivat kannustaa nuoria eurooppalaisia helpottamaan muiden nuorten ja vanhempien ihmisten osallistumista digitaaliseen siirtymään. Tällaiset aloitteet, joiden tarkoituksena on voimaannuttaa yhteisöjä vahvistamaan digitaalista lukutaitoa, voivat vähentää yhteisön jäsenten yksinäisyyttä, parantaa heidän hyvinvointiaan ja lisätä heidän sosiaalista osallisuuttaan ja siten auttaa rakentamaan yhtenäisiä yhteisöjä.

20. YK:n kestävän kehityksen tavoitteissa tarkoitettu kestävä kehitys ja tarve vahvistaa sen sosiaalista ulottuvuutta edellyttävät kaikenikäisten kansalaisten aktiivista sitoutumista turvallisten, osallistavien ja yhtenäisten yhteisöjen rakentamiseen. Eri ikäryhmien erilaisten tarpeiden ja velvollisuuksien yhteiskunnallista tunnustamista voidaan vahvistaa eri ikäryhmien edustajia yhteen tuovilla tapahtumilla ja vapaaehtoistoimilla, jotka tarjoavat nuoremmille ja vanhemmille sukupolville mahdollisuuden vuorovaikutukseen ja kestävää Eurooppaa koskevien näkemysten vaihtamiseen.

21. Sukupolvien monimuotoisuuden ymmärtämisellä on merkittäviä vaikutuksia, kun luodaan valmiuksia kehittää terveitä sukupolvien välisiä suhteita ja sosiaalista yhteenkuuluvuutta. Nuorempien ja vanhempien sukupolvien välisen vuoropuhelun edistämiseksi myös lapsille pitäisi tarjota mahdollisuuksia osallistua ylisukupolviseen vuoropuheluun, jolla pyritään saamaan aikaan jaettu kokemus rakentavasta vuoropuhelusta samalla kun luodaan keskinäistä kunnioitusta ja empatiaa varhaisesta iästä alkaen.

KEHOTTAVAT JÄSENVALTIOITA ASIANMUKAISILLA TASOILLA

22. lisäämään poliittisten päätöksentekijöiden tietoisuutta sukupolvien väliseen tasapuolisuuteen liittyvistä seikoista ja tarjoamaan heille näyttöä, tietoa ja muita asianmukaisia resursseja, joita tarvitaan vahvistamaan ikään perustuvaa tasa-arvoa päätöksenteossa.

23. tarkastelemaan mahdollisuuksia sisällyttää nuorisostrategioihin ja -politiikkoihin asianmukaisia tavoitteita ja toimia, jotka heijastavat sukupolvien välistä ulottuvuutta. Näitä tavoitteita ja toimia pitäisi kehittää tiedon, näytön ja hyvien käytäntöjen pohjalta, ja kehittämistyössä pitäisi kuulla erilaisia nuorten ryhmiä, heidän edustajajärjestöjään ja muita asiaankuuluvia sidosryhmiä, jotta saavutettaisiin tarpeisiin paremmin vastaavia ja osallistavampia poliittisia tuloksia.

24. edistämään ja helpottamaan nuorten kuulemista sekä aktiivista ja mielekästä osallistumista kaikkien nuoria koskevien politiikkojen sukupolvien välisen ulottuvuuden kehittämiseen, toteuttamiseen ja arvioimiseen läheisessä yhteistyössä nuorisojärjestöjen, nuorisovaltuustojen ja paikallisten, alueellisten ja kansallisten viranomaisten ja yhteisöjen kanssa.

25. helpottamaan sellaisten mahdollisuuksien ja saavutettavien tilojen luomista nuorille, joiden ansiosta he voivat osallistua mielekkääseen sukupolvien väliseen vuoropuheluun julkisen päätöksenteon prosesseissa kaikilla politiikan aloilla, jotka vaikuttavat heidän elämäänsä ja hyvinvointiinsa, toteuttamalla kohdistettuja toimia, joilla osallistetaan erityisesti aliedustettuja nuorisoryhmiä sekä nuoria, joilla on muita vähemmän mahdollisuuksia.

26. tarkastelemaan keinoja tarjota foorumi, joka tuo yhteen päätöksentekijöitä, tutkijoita, nuorisotyöntekijöitä ja nuoria, jotta he voivat kehittää sukupolvien välisen vuoropuhelun välineitä, kuten tällaisen vuoropuhelun välineistöjä, ja edistämään yhtäläisiä mahdollisuuksia saada tietoa siitä, miten nuoria voidaan kuulla sukupolvien välisten vuoropuhelumahdollisuuksien kautta.

27. hyödyntämään Euroopan solidaarisuusjoukkoja koskevan ohjelman ja Erasmus+-ohjelman tarjoamia mahdollisuuksia nuorisojärjestöjen ja nuorten valmiuksienluomisstrategioiden kehittämisen ja toteuttamisen tukemiseksi. Kyseiset strategiat auttavat kehittämään yhteisöissä suoritettavaa vapaaehtoistoimintaa luomalla koko yhteisön moninaisuutta ja eri sukupolvien tarpeita kuvastavia kumppanuuksia.

28. tarkastelemaan, miten olemassa olevat osaamiseen perustuvat puitteet (12) viralliselle ja epäviralliselle nuorisotyökoulutukselle voisivat auttaa ottamaan sukupolvien välisen ulottuvuuden huomioon nuorisotyötoiminnassa.

KEHOTTAVAT JÄSENVALTIOITA JA EUROOPAN KOMISSIOTA TOIMIVALTANSA PUITTEISSA JA ASIANMUKAISILLA TASOILLA TOISSIJAISUUSPERIAATETTA NOUDATTAEN

29. tutkimaan olemassa olevien ohjeiden, välineistöjen (13) ja mekanismien, kuten kansalaispaneelien (14), käyttöä tukemaan nuorisoulottuvuuden sisällyttämistä alakohtaisiin politiikkoihin ja siten edistämään politiikan johdonmukaisuutta, jotta voidaan toteuttaa nuorten tarpeita paremmin vastaavia politiikkoja ja palveluita.

30. hyödyntämään edelleen olemassa olevia osallistavia mekanismeja ja alustoja, kuten nuorisoparlamenttisimulaatioita ja toimintapoliittista vuoropuhelua päätöksentekijöiden kanssa paikallisella, kansallisella, alueellisella ja eurooppalaisella tasolla, nuorten ja päätöksentekovaltaisten sidosryhmien välisen sukupolvien välisen vuoropuhelun edistämiseksi kaikilla tasoilla.

31. käyttämään olemassa olevia verkostoja ja työkaluja, kuten Eurodesk-verkostoa ja Euroopan nuorisoportaalia, ymmärrettävän tiedon levittämiseksi erilaisista EU:n tarjoamista mahdollisuuksista kehittää ja toteuttaa hankkeita ja aloitteita, jotka tukevat sukupolvien välistä vuoropuhelua, solidaarisuutta ja tasapuolisuutta.

32. helpottamaan sellaisten hyvien käytäntöjen jakamista, jotka liittyvät nuorempien ja vanhempien kansalaisten yhteiseen osallistumiseen solidaarisuustoimiin, yhteisölähtöiseen suunnitteluun, siten kuin tällaista yhteistä osallistumista on kehitetty Erasmus+-ohjelman ja Euroopan solidaarisuusjoukkojen kaltaisissa ohjelmissa, ja elinikäiseen oppimiseen olemassa olevien EU:n työkalujen ja alustojen kautta, jotta lisättäisiin sosiaalista yhteenkuuluvuutta paikallisyhteisöissä.

33. järjestämään eri politiikan alojen sidosryhmien, nuorten ja nuorisojärjestöjen välisiä keskinäisen oppimisen tilaisuuksia, kuten seminaareja, vertaisoppimistapahtumia tai muita asiaankuuluvia yhteistyömuotoja, joilla edistetään sukupolvien välistä vuoropuhelua, solidaarisuutta ja tasapuolisuutta.

34. tukemaan nykyisen rahoituskehyksen ja hankkeiden puitteissa nuorille suunnattuja tiloja ja aloitteita ja tarkastelemaan mahdollisuuksia perustaa niitä. Sosiaalisen yhteenkuuluvuuden vahvistamiseksi heitä pitäisi auttaa kehittämään sukupolvien välistä vuoropuhelua edistävää toimintaa ja osallistumaan siihen.

PYYTÄVÄT EUROOPAN KOMISSIOTA TOISSIJAISUUSPERIAATTEEN MUKAISESTI

35. edistämään synergiaa nuorisopolitiikan ja muiden nuoria koskevien politiikkojen ja ohjelmien välillä, jotta saavutetaan EU:n nuorisostrategian tavoitteet, myös eurooppalaiset nuorisotavoitteet nro 3 (Osallistavat yhteiskunnat) ja nro 4 (Tiedonsaanti ja rakentava vuoropuhelu), joista jälkimmäisen tavoitteisiin kuuluvat vuoropuhelu ja sosiaalinen yhteenkuuluvuus sekä osallistuminen toisia kunnioittavaan ja väkivallattomaan vuoropuheluun.

36. korostamaan EU:n nuorisoasioiden koordinaattorin roolia lisättäessä tietoisuutta siitä, että ylisukupolviset näkökohdat on otettava huomioon kaikilla asiaankuuluvilla politiikan aloilla.

37. helpottamaan sukupolvien välisen vuoropuhelun ja solidaarisuuden edistämistä koskevien hyvien käytäntöjen vaihtoa jäsenvaltioiden välillä hyödyntämällä Euroopan nuorisoportaalia, nuorisoasioiden wikisivustoa sekä EU:n ohjelmia ja aloitteita, kuten Erasmus+-ohjelmaa, Euroopan solidaarisuusjoukkoja, Luova Eurooppa -ohjelmaa ja Uusi eurooppalainen Bauhaus -aloitetta.

KEHOTTAVAT KAIKKIA EUROOPPALAISEEN YHTEISTYÖHÖN OSALLISTUVIA NUORISOALAN TOIMIJOITA

38. mainostamaan sukupolvien välisen solidaarisuuden eurooppalaista teemapäivää, jota on vietetty vuodesta 2009 alkaen vuosittain 29. huhtikuuta ja joka antaa unionille hyvän mahdollisuuden uudistaa sitoutumisensa sukupolvien välisen solidaarisuuden ja yhteistyön vahvistamiseen oikeudenmukaisen ja kestävän yhteiskunnan edistämiseksi (15).

39. edistämään sukupolvien välistä vuoropuhelua ikäsyrjinnän torjumiseksi tuomalla eri-ikäisiä yhteen ja tarjoamalla heille mahdollisuuden tutustua toisiinsa paremmin, oppia toisiltaan ja tehdä yhteistyötä jokapäiväisessä elämässään.

40. pyrkimään yhteistoimin toteuttamaan eurooppalaisen nuorisotavoitteen nro 4 sitouttamalla erisukupolvia yhteisillä aktiviteeteilla, joiden tavoitteena on ottaa paikallisyhteisöt mukaan kohdennettujen disinformaatio- ja propagandakampanjoiden torjuntaan. Tarvittaessa olisi arvioitava medialukutaitoa edistäviä ohjelmia, joiden tavoitteena on parantaa yhteiskunnan häiriönsietokykyä kohdennettujen disinformaatio- ja vääriä tietoja levittävien kampanjoiden varalta, ja tällaisten ohjelmien laajentamista pitäisi harkita sekä virallisessa koulutuksessa että epävirallisissa oppimisympäristöissä. Tämä on erityisen tärkeää covid-19-pandemian ja Venäjän Ukrainaa vastaan vuonna 2022 käynnistämän hyökkäyssodan kaltaisiin kriisitilanteisiin liittyvien disinformaatio- ja vääriä tietoja levittävien kampanjoiden yhteydessä.

(1) Näissä neuvoston päätelmissä ”vuoropuhelulla” tarkoitetaan ”sukupolvien välistä vuoropuhelua”.

(2) Euroopan parlamentin ja neuvoston päätös (EU) 2021/2316, annettu 22 päivänä joulukuuta 2021, Euroopan nuorison teemavuodesta (2022), EUVL L 462, 28.12.2021, s.1

(3) Nuorten asiantuntemuksella tarkoitetaan nuorten käsityksiä siitä, mikä heidän kokemuksensa mukaan on toiminut hyvin.

(4) Jäsenvaltioiden vastaukset säännöllisesti päivitettyihin kyselyihin, jotka koskevat jäsenvaltioiden toimenpiteitä koulutus- ja nuorisoalalla covid-19-pandemian aikana Kroatian, Saksan, Portugalin ja Slovenian puheenjohtajakausilla.

(5) Komission vihreä kirja väestön ikääntymisestä: Sukupolvien välisen solidaarisuuden ja vastuullisuuden edistäminen, COM(2021) 50 final, EUVL C 50, 27.1.2021, s.21

(6) EURACTIVin erityisraportti ”Golden years: Opportunities for Europe’s ageing population” (22. kesäkuuta 2022), jossa viitataan Edwards Lifesciences -yhtiön raporttiin ”Unifying generations: Building the Pathway to Intergenerational Solidarity” (21. kesäkuuta 2022).

(7) Nuoria koskevat politiikat ovat politiikkoja, jotka vaikuttavat nuorten elämään ja joiden olennainen tehtävä on parantaa nuorten elinoloja ja mahdollisuuksia sekä tukea nuorten tasa-arvoisia mahdollisuuksia osallistua taloudellisen, sosiaaliseen ja poliittiseen elämään.

(8) UNECE Policy Brief on Ageing No. 18, maaliskuu 2017.

(9) Nuoria tukevat politiikat perustuvat arvioon nuorten tarpeista ja kohdistuvat sellaisiin julkisen politiikan osa-alueisiin, jotka eivät kuulu yleisten poliittisten asiakirjojen soveltamisalaan. Tällaisia ovat muun muassa hyvinvointi, mielenterveys, asuminen sekä infrastruktuurin ja palveluiden saatavuus.

(10) Sukupuolten tasa-arvostrategia 2020–2025 asettaa puitteet tasa-arvoon liittyvälle Euroopan komission työlle, ja siinä esitetään politiikkatavoitteet ja keskeiset toimet vuosiksi 2020–2025. Komission tiedonanto COM (2020) 152 final.

(11) Näissä neuvoston päätelmissä ”muulla ammattilaisella” tarkoitetaan henkilöä, jota pidetään yleensä (erilaisista kansallisista asiayhteyksistä riippuen) mentorina, kouluttajana, tutkijana, ohjaajana tai valmentajana ja joka tarjoaa päätöksentekijöille, nuorisotyöntekijöille ja nuorisoalalla toimiville vapaaehtoisille ohjausta tai koulutusta, jonka tavoitteena on auttaa heitä oppimaan heidän työnsä tai toimiensa edellyttämiä taitoja.

(12) Euroopan neuvoston ministerikomitean suositus CM/Rec(2017) 4 jäsenvaltioille nuorisotyöstä.

(13) OECD (2020), Governance for Youth, Trust and Intergenerational Justice: Fit for all Generations? OECD Public Governance Reviews, OECD Publishing, Pariisi tai YK:n nuorisostrategia, Youth Marker -menetelmä, Youth 2030 – Working with and for young people.

(14) COM (2022) 404 final: Kansalaispaneeleissa kansalaiset voivat yhdessä pohtia heidän kannaltaan merkityksellisiä aiheita. Esimerkiksi eurooppalaiset kansalaispaneelit olivat tärkeä osa Euroopan tulevaisuuskonferenssia. Konferenssin tapaan paneelien osallistujat olisi valittava satunnaisesti. Kokoonpanojen olisi kuitenkin heijastettava EU:n monimuotoisuutta ja väestörakennetta. Kolmanneksen osallistujista olisi oltava nuoria. Paneelien kansalaisraportti sisällytetään tarvittaessa vaikutustenarviointiin, jossa esitetään yhteenveto näiden osallistavien keskusteluprosessien tuloksista. Pelkästään nuorista koostuvien paneelien raportteja kutsuttaisiin ”nuorisotesteiksi”. Ensimmäinen näistä uuden sukupolven kansalaispaneeleista käynnistetään, kun komission puheenjohtaja pitää unionin tilaa koskevan vuoden 2022 puheensa.

(15) Euroopan parlamentin ja neuvoston päätös N:o 940/2011/EU, annettu 14 päivänä syyskuuta 2011, aktiivisen ikääntymisen ja sukupolvien välisen solidaarisuuden eurooppalaisesta teemavuodesta (2012), EUVL L 246, 23.9.2011, s. 5.